Wi nikineera,
chebꞌaanuhaq joꞌ xexinchaqꞌrabꞌi wiꞌ.
Laaꞌin tintzꞌaama chiru lin Yuwaꞌ naq tixkꞌe eere li Santil Musiqꞌej.
Aꞌan taakꞌojobꞌaanq eechꞌool ut aꞌan taatenqꞌaanq eere.
Aꞌan taawaanq eerikꞌin chi junelik.
Ut aꞌan ajwiꞌ li Santil Musiqꞌej li taakꞌutuq re li xyaalal cheeru chirix li Dios.
Li inkꞌaꞌ nikineꞌxpaabꞌ inkꞌaꞌ naru nawan li Santil Musiqꞌej rikꞌinebꞌ xbꞌan naq inkꞌaꞌ nekeꞌxnaw ani aꞌan,
chi moko nekeꞌxkꞌe retal li kꞌaꞌru naxbꞌaanu li Santil Musiqꞌej.
Abꞌanan laaꞌex nekenaw ani aꞌan xbꞌan naq aꞌan wan saꞌ eeyaanq anaqwan ut taawaanq eerikꞌin chi junelik.
Naq tinxik inkꞌaꞌ texinkanabꞌ eejunes.
Tinchaalq wiꞌchik eerikꞌin.
Wulak re xqꞌehil naq inkꞌaꞌ chik teꞌril wu li inkꞌaꞌ nekeꞌpaabꞌan we.
Abꞌanan laaꞌex teeril wu.
Ut xbꞌan naq yoꞌyooqin laaꞌin,
yoꞌyooqex ajwiꞌ laaꞌex.
Toj saꞌ li kutan aꞌan laaꞌex teekꞌe retal naq li Yuwaꞌbꞌej wan wikꞌin ut laaꞌin wankin rikꞌin aꞌan.
Junaj qu chi qibꞌil qibꞌ.
Ut laaꞌex waanqex wikꞌin ut laaꞌin waanqin eerikꞌin.
Li ani naxkꞌul lin chaqꞌrabꞌ ut naxbꞌaanu li naxye,
aꞌan li narahok we.
Li ani narahok we naraheꞌ ajwiꞌ xbꞌan lin Yuwaꞌ.
Ut laaꞌin tinra ajwiꞌ aꞌan ut tinkꞌutbꞌesi wibꞌ chiru,
chan li Jesús rehebꞌ li xtzolom.
Laj Judas jun chik,
li maawaꞌ laj Judas Iscariote,
kixye re:
—Qaawaꞌ,
¿chanru naq taakꞌutbꞌesi aawibꞌ chiqu laaꞌo,
ut inkꞌaꞌ taakꞌutbꞌesi aawibꞌ chiruhebꞌ li inkꞌaꞌ nekeꞌpaabꞌan aawe?
chan.
Kichaqꞌok li Jesús ut kixye re:
—Laaꞌin tinkꞌutbꞌesi wibꞌ chiruhebꞌ li nekeꞌrahok we ut nekeꞌxbꞌaanu li kꞌaꞌru ninye.
Ebꞌ aꞌan teꞌraheqꞌ xbꞌan lin Yuwaꞌ.
Laaꞌin ut lin Yuwaꞌ toxik rikꞌinebꞌ ut towaanq rikꞌinebꞌ.
Li ani inkꞌaꞌ narahok we inkꞌaꞌ naxbꞌaanu li kꞌaꞌru ninye.
Li kꞌaꞌru xinye eere,
inkꞌaꞌ xinye yal injunes.
Lin Yuwaꞌ li kitaqlan chaq we,
aꞌan li nakꞌutuk chiwu kꞌaꞌru tinye.
Yookin chixyebꞌal eere aꞌin naq toj wankin saꞌ eeyaanq.
Li Santil Musiqꞌej li tixtaqla chaq li Yuwaꞌbꞌej choqꞌ wuuchil,
aꞌan taatenqꞌaanq eere ut aꞌan taakꞌutuq cheeru chixjunil li kꞌaꞌaq re ru li inkꞌaꞌ neketaw ru.
Ut aꞌan tixjultika eere chixjunil li kꞌaꞌru xinye eere.
Laaꞌin tinkanabꞌ li tuqtuukil usilal eerikꞌin naq tinxik.
Li tuqtuukil usilal li tinkꞌe eere moko joꞌ ta li nekeꞌxkꞌe li wankebꞌ saꞌ ruchichꞌochꞌ.
Laaꞌin tinkꞌe xtuqtuukilal leechꞌool.
Mexkꞌoxlak chi moko texxuwaq.
Ak xinye eere naq tinxik,
ut tinchaalq wiꞌchik.
Wi yaal naq nikineera,
taasahoqꞌ raj saꞌ eechꞌool naq tinxik rikꞌin lin Yuwaꞌ,
xbꞌan naq aꞌan qꞌaxal nim xwankil chiwu laaꞌin.
Laaꞌin yookin chixyebꞌal eere aꞌin naq toj maajiꞌ nakꞌulman.
Naq taakꞌulmaanq li kꞌaꞌru xinye,
laaꞌex teepaabꞌ naq yaal li kꞌaꞌru xinye eere.
Inkꞌaꞌ chik taaruuq tinaatinaq chi nabꞌal eerikꞌin xbꞌan naq yoo chi chaalk li nataqlan saꞌ li ruchichꞌochꞌ,
usta aꞌan maakꞌaꞌ xwankil saꞌ inbꞌeen laaꞌin.
Laaꞌin yookin chixbꞌaanunkil chixjunil li kixye we lin Yuwaꞌ re naq chixjunilebꞌ li wankebꞌ saꞌ ruchichꞌochꞌ teꞌxkꞌe retal naq laaꞌin ninra li Yuwaꞌbꞌej.
Anaqwan yoꞌqebꞌ.
Eelqo saꞌ li naꞌajej aꞌin,
chan li Jesús.